**Ümumi və toksikoloji kimya kafedrasının doktorantı Vəliyeva Adilə Kərəm qızının “Azərbaycan florasında tropan qrupu alkaloidli bəzi növlərin kimyəvi tərkibinin tədqiqi” mövzusunda 3400.02 – “Əczaçılıq kimyası və farmakoqnoziya” ixtisasında əczaçılıq üzrə fəlsəfə doktoru alimlik dərəcəsi almaq üçün dissertasiya işinə dair**

**A N N O T A S İ Y A**

**Mövzunun** **aktuallığı**: Tropan qrupu alkaloidləri daşıyan bitki növləri Azərbaycanda geniş yayılmışdır. Belə bitki növlərinə misal olaraq badımcançiçəklilər (*Solanaceae*) fəsiləsindən olan qafqaz xanımotu (*Atropa caucasica* Kreyer), adi dəlibəng (*Datura stramonium* L.), qara bat-bat (*Hyoscyamus niger* L.) və s. göstərmək olar. İndiyə qədər bitkilərdən 300-dən çox tropan törəməli alkaloid alınmışdır.

Toksik təsirlərinə baxmayaraq tropan qrupu alkaloidləri yüksək bioloji fəallığa malik olduqlarından xalq təbabətində və tibb təcrübəsində müxtəlif xəstəliklərin diaqnostika və müalicəsində geniş istifadə olunurlar. Atropin, skopolamin və hiossiamin anixolinergik təsirlərinə əsasən astma əleyhinə, spazmolitik və ağrıkəsici kimi uzun illərdir tibb təcrübəsində tətbiq edilir.

Bunları nəzərə alaraq hazırda respublikamızda tropan qrupu yeni alkaloid mənbələrinin bitki xammalarında axtarılması, onların bitki xammallarından ekstraksiya üsulunun işlənib hazırlanması, alkaloidlərin fərdi şəkildə bitkidən alınaraq müasir analitik üsullarla, o cümlədən fiziki-kimyəvi xüsusiyyətləri, xromatoqrafiya və spektroskopik parametrləri əsasında identifikasiyası əczaçılıq elmi üçün aktual məsələlərdəndir.

**Tədqiqatın** **məqsədi**: Azərbaycan florasından tərkibində tropan qrupu alkaloidləri daşıyan müxtəlif bitki növlərinin kimyəvi tərkibinin tədqiqi.

Bu məqsədə çatmaq üçün aşağıdakı **vəzifələr** müəyyən edilmişdir:

* Tropan qrupu alkloidli bitki növlərinin kimyəvi tərkibinin tədqiqinə dair son ədəbiyyat məlumatlarını toplamaq və sistemləşdirmək;
* Xammallardan ekstraktların alınması, onların kənar maddələrdən təmizlənməsi, alkaloidlərlə yanaşı digər əhəmiyyətli maddələrin kimyəvi tərkibinin təqdiqi, alkaloidlərin fərdi şəkildə alınması və müasir analitik üsulların (xromatoqrafiya, UB-, İQ-, NMR- və kütlə spektroskopiyası) köməyilə identifikasiyası, alınan maddələrin farmakoloji təsirinin müəyyən edilməsi;
* Bitki xammalarında alkaloidləri miqdarca təyin etmək;
* Tədqiqatın nəticələrinə əsasən praktik tövsiyyələr hazırlamaq.

Doktorant: A.K.Vəliyeva

Elmi rəhbər: prof. E.A.Qarayev